KIFUNDWA 46
Abepikila pa Lūlu lwa Kalamela
Bulopwe bwa bisaka dikumi bwa Isalela, bwāikele na balopwe bavule babi, inoko Ahaba wādi mulopwe mubi kupita bonso. Wāsongele mwana-mukaji umo mubi utōta Bāla. Dijina dyandi i Yezebele. Ba Ahaba ne Yezebele bāyujije ntanda yonso na butōtyi bwa Bāla ne kwipaya bapolofeto ba Yehova. Le Yehova wālongele’po namani? Wātumine mupolofeto Ediya akasapwile Ahaba musapu.
Ediya wāsapwidile Mulopwe Ahaba amba byowalonga bintu bibi, mu Isalela kemukanokepo mvula. Mu bula bwa myaka isatu ne musubu, kekwāikelepo byangulwa kadi bantu bāikele mu nzala. Kupwa, Yehova wātuma monka Ediya kudi Ahaba. Mulopwe wānena Ediya amba: ‘Abe’ye uletanga kavutakanya! I abe waleteja uno mulanga.’ Ediya nandi amba: ‘Ke amipo waleteja uno mulanga. I abe walengeja’o na kutōta kotōta Bāla. Tusa kupikana. Kongakenya muzo onso ne bapolofeto ba Bāla pa nsongo ya Lūlu lwa Kalamela.’
Bantu bākebungile pa lūlu. Ediya wānena’mba: ‘Langulukai. Shi Yehova ye Leza wa bine, mulondei. Shi i Bāla, nankyo kadi mulondei. Tulongei namino: Bapolofeto ba Bāla 450 bafwaninwe kuteakanya kyamulambu kyabo bete wabo leza, ami nami nsa kuteakanya kyamulambu ngite Yehova. Leza usa kulondolola na kuleta mudilo, ye Leza wa bine.’ Bantu bāitabija.
Bapolofeto ba Bāla bāteakanya kyamulambu. Bāita wabo leza difuku dituntulu amba: ‘A Bāla, witwitabe!’ Bāla byākaitabilepo, Ediya wāanza kumuzawila. Kānena’mba: ‘Itai bininge. Padi ye uno mupone mu tulo, usakilwa muntu wa kumulangula.’ Bapolofeto ba Bāla bādi bamwita’nka kumwita kufika ne kyolwa. Inoko, aye kēbalondolwelepo.
Ediya wātūla kyamulambu kyandi pa kisōkelo, wātūta’po ne mema. Kupwa wālombela’mba: ‘A Yehova, nakwisāshila bantu bayuke amba abe ye Leza wa bine.’ Ponka na ponka, Yehova wātuma mudilo mūlu wāloteja kyamulambu. Bantu bāela mabila’mba: ‘Yehova ye Leza wa bine!’ Ediya wānena’mba: ‘Kemwakinyemejaibapolofeto ba Bāla!’ Mu dine difuku’dya, kwāipaibwa bapolofeto ba Bāla 450.
Kadikumbi pa kumweka pangala pa dijiba, Ediya wāsapwila Ahaba amba: ‘Kimpumpu kyakyo kīya. Teakanya dikalo dyobe, wende kobe.’ Dikumbi dyāfinda fututu mūlu, kivula kēkipukuma, mvula mukatampe waanza kunoka. Ku mfulo, mulanga wāpwa. Ahaba wēsakuna lubilo lukatampe na dyandi dikalo. Ino na bukwashi bwa Yehova, Ediya wānyema bininge, wāpita dikalo ku lubilo! Ino le myanda ya Ediya yonso yāpwidile pano? Tutale.
“Bantu bayuke amba abe, wa dijina dya bu Yehova, Abe bunka bobe wi Mwine wa Peulu Mwine pa ntanda yonso.”—Ñimbo ya Mitōto 83:18
swh_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn